बिना रेलिंग के पुल पर टकराए दो ट्रक, एक मान नदी में गिरा
मनावर में मान नदी पुल पर मंगलवार रात 1 बजे दो ट्रक आमने-सामने टकराए। टक्कर के बाद एक ट्रक पुल से नदी में जा गिर। दूसरा ट्रक पुल पर खड़ा रह गया। यह पुल बिना रेलिंग का है, जिससे ट्रक सीधे नीचे जा गिरा। हालांकि चालक के कूद जाने से कोई घायल नहीं हुआ। पुल पर खड़े ट्रक को पुलिस ने हटाया। तब यातायात चालू हुआ। नगरीय क्षेत्र में पुल रेलिंग नहीं होने से आए हादसे हो रहे हैं।
मान नदी का पुल स्टेट के समय का बना हुआ है। बुजुर्गों के अनुसार 100 साल पुराना हो चुका है। मान नदी का पुल 132 मीटर लंबा और साढ़े 6 मीटर चौड़ा है। इस पुल पर से 150 बसें तथा करीब 25 स्कूल एवं कॉलेज के वाहनों का प्रतिदिन आना-जाना है। रेत से भरे 400 ट्रकों के अलावा 500 अन्य चार पहिया वाहनों का रोजाना का आना-जाना करते हैं।
2000 में लगी थी आखिरी बार रेलिंग : नागरिकों की मांग पर 2000 में राज्यसभा सदस्य रहते विक्रम वर्मा ने अपनी सांसद निधि से मनावर मान नदी की रेलिंग के लिए राशि स्वीकृत की थी। लोनिवि ने रेलिंग लगवाई थी, जिनमें से कुछ नदी में बह गई थी। कुछ चोरी चली गई। 2005 में मनावर मांगोद रोड लोक निर्माण विभाग से एमपीआरडीसी की ओर चला गया। तब से यह पुल रेलिंग विहिन हो गया। एमपीआरडीसी ने इस पुल पर मात्र डामरीकरण किया। बार-बार नागरिकों द्वारा रेलिंग लगाने की मांग की गई। लेकिन न तो आला अधिकारियों ने और न ही जन प्रतिनिधियों ने इस ओर ध्यान दिया। इस रेलिंग विहिन पुल होने से लगभग अभी तक 10 मौतें नदी में डूबने से हो चुकी है। कारण यह है कि पुल के उस पार अवैध शराब के अड्डे होने से शराबी रात को शराब पीकर नगर की ओर आता है। वह नशे में असंतुलित होकर गिर जाता है। लाश दूसरे दिन ऊपर आती है। ऐसा यहां लगातार हो रहा है। पुल संकरा होने के कारण 2 बसों का क्रासिंग होने पर यात्रियों की जान सांसत में रहती है।
जिम्मेदार बोले
मनावर के पुल पर शीघ्र ही रेलिंग लगाई जाएगी। जहां तक पुल को चौड़ा और ऊंचा करने की बात है, यह पुल लोनिवि (सेतु) के अधीन है। उनके द्वारा ही कार्य किया जाएगा। बीपी बौरासी, उप महाप्रबंधक एमपीआरडीसी
एमपीआरडीसी से मान नदी के पुल का प्रस्ताव आया है, उसकी डीपीआर तैयार की जा रही है। एसके अग्रवाल, लोनिवि सेतु
मनावर. रेलिंग नहीं होने की वजह से ट्रक टक्कर के बाद नदी में गिर गया।
bho_Deva hin_Deva hin_Deva hin_Deva mag_Deva hin_Deva awa_Deva bho_Deva